Лъчезар Станчев
Дай ни водица

chitanka.info

— Дай ни, море, от водата,

че ни засъхват устата!

— Мойта вода е солена,

в облака е изпарена.

— Облаче, дай ни водица

да си измием косица!

— Сипах водата в реката,

в нея се къпят децата.

— Дай ни, рекичке, водица,

жадни са всички дечица!

— Искайте от язовира,

той ми водата събира.

— Дай, язовире, водица,

дружно да гребнем с ръчица!

— Пийте и мийте очите

с чиста вода от чешмите.

— Дай ни водица, чешмичке,

виж ни в редица сме всички.

— Давам ви! Пийте, дечица,

моята бистра водица,

мийте ръце и очички,

здрави да бъдете всички!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.